Kæberne hang helt nede i gulvhøjde af bar måben på vagtcentralen hos Nordjyllands Politi, da man tirsdag fik meldingen om udfaldet på en trafikulykke ved Aabybro i Vendsyssel. En mand måtte tirsdag morgen skæres fri af en fuldstændig sammenkrøllet minibil, som var indblandet i ulykken. Alt tydede på en dødsulykke eller en ulykke med alvorlig tilskadekomst og varige mén. - Ifølge meldingerne på skadestuen, kunne han nærmest selv rejse sig og gå derfra. Han var kun kommet lidt til skade med foden, fortæller vagtchef Per Jørgensen til Ritzau. - Det var vi noget overraskede over, når man tager i betragtning, hvordan bilen så ud efter ulykken, siger han. Ulykken skete tirsdag klokken 7.21 i krydset mellem Kammerherrensvej og Thisted Landevej umiddelbart uden for Aabybro. - Der sker det, at den lille bil holder og skal svinge til venstre. Selv om han holder stille, så har han allerede drejet forhjulene, og så bliver han påkørt bagfra og kommer på grund af hjulene over i den modsatte kørebane, fortæller Per Jørgensen. Fra den modsatte retning på Thisted Landevej kom en anden bil, som torpederede den lille bil frontalt. - Det er lidt af en klassiker. Vi ser det tit, at ulykker sker på den måde, så man skal huske ikke at dreje hjulene, før bilen er i bevægelse, fortæller Per Jørgensen. En anden person kom også lettere til skade ved ulykken.

Opsummering:
Mand kunne selv gå fra hospitalet efter trafikulykke, hvor hans bil blev krøllet sammen.